**Ministru kabineta noteikumu projekta**

**„Grozījumi Ministru kabineta 2013.gada 17.septembra noteikumos Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma 38.1 pants.  2011.gada 9.novembra Ministru kabineta rīkojums Nr.592 „Par izglītības iestāžu uzraudzības un kontroles pasākumu samazināšanas plānu” (turpmāk – MK rīkojums). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Epidemioloģiskās drošības likuma 38.1 pants paredz, ka Ministru kabinets nosaka higiēnas prasības paaugstināta riska subjektiem.  Ministru kabineta 2013.gada 17.septembra noteikumi Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” (turpmāk – noteikumi Nr.890) tika izstrādāti, lai noteiktu higiēnas prasības ne tikai pirmsskolas izglītības iestādēm, bet arī bērnu uzraudzības pakalpojuma sniedzējiem. Noteikumu prasības attiecībā uz bērnu uzraudzības pakalpojuma sniedzējiem tika papildinātas, pamatojoties uz Ministru kabineta 2013.gada 16.jūlija noteikumiem Nr.404 „Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” (turpmāk – noteikumi Nr.404), kuri stājās spēkā ar 2013.gada 1.septembri, un noteica prasības bērnu uzraudzības pakalpojuma sniedzējiem un to reģistrēšanās kārtībai Bērnu uzraudzības pakalpojumu sniedzēju reģistrā (turpmāk – Reģistrs). Šie noteikumi tika izstrādāti, lai nodrošinātu droša un kvalitatīva uzraudzības pakalpojuma pieejamību visiem bērniem, tai skaitā, dotu iespēju privātpersonām sniegt šo pakalpojumu savā dzīvesvietā.  Pirms noteikumu Nr.404 spēkā stāšanās bija zināms tikai aptuvens skaits personu, kuras nodarbojās ar bērnu uzraudzības pakalpojumiem, un pārsvarā tie bija pakalpojuma sniedzēji (izņemot fiziskās personas), kuri sniedza tādus bērnu uzraudzības pakalpojumus kā rotaļu un attīstības centri, bērnu pieskatīšanas centri, rotaļu istabas tirdzniecības centros u.tml. Taču stājoties spēkā iepriekš minētajiem noteikumiem, Reģistrā pieteicās liels bērnu uzraudzības pakalpojumu sniedzēju skaits, tai skaitā, arī fiziskās personas, kuras sniedz bērnu uzraudzības pakalpojumus savā dzīvesvietā (šobrīd Reģistrā ir reģistrētas 275 fiziskas personas, kuras sniedz bērnu uzraudzības pakalpojumus savā dzīvesvietā).  Ņemot vērā, ka šāds bērnu uzraudzības pakalpojums tiek veikts fiziskas personas dzīvesvietā – mājā vai dzīvoklī, kas ir pielāgots bērnu uzraudzības pakalpojuma sniegšanai, noteikumos Nr.404 tika noteikts, ka fiziskas personas drīkst sniegt īslaicīgu pakalpojumu ne vairāk kā desmit bērniem, bet pilna laika pakalpojumu ne vairāk kā pieciem bērniem, atšķirībā no pakalpojuma sniedzējiem (izņemot fiziskās personas), valsts vai pašvaldību iestādēm, kuras vienlaicīgi vienas grupas ietvaros var sniegt pilna laika pakalpojumu divdesmit pieciem bērniem.  Noteikumos Nr.890 tika paredzētas atsevišķas prasības īslaicīga pakalpojuma sniedzējiem, savukārt higiēnas prasības pakalpojuma sniedzējiem, kuri sniedz pilna laika bērna uzraudzības pakalpojumus, tika noteiktas vienādā apjomā. Ņemot vērā līdzšinējo pieredzi, un, uzklausot bērnu uzraudzības pakalpojumu sniedzēju viedokli, esam secinājuši, ka esošās higiēnas prasības bērnu uzraudzības pakalpojumu sniedzējiem, kuri sniedz pilna laika pakalpojumu mazākam bērnu skaitam nav samērīgas ar pirmsskolas izglītības iestādēm vai bērnu uzraudzības pakalpojumu iestādēm, kuras sniedz pakalpojumu daudz lielākam bērnu skaitam.  Līdz ar to ir nepieciešams pārskatīt noteikumu Nr.890 prasības attiecībā uz fiziskām personām, kuras sniedz pilna laika bērnu uzraudzības pakalpojumu.  1) Ir jāizvērtē telpu sastāvs, kas ir nepieciešams pilna laika bērnu uzraudzības pakalpojuma sniegšanai, nosakot samērīgas prasības, kas ir tieši saistītas ar bērna veselībai droša pakalpojuma sniegšanu. No infekcijas slimību profilakses un bērnu drošības viedokļa atbilstoša bērna uzraudzības pakalpojuma sniegšanai (ne vairāk kā pieciem bērniem) ir pietiekami, ja fiziska persona nodrošina – vietu bērnu ratiņu novietošanai,vietu virsdrēbju novietošanai un žāvēšanai katram bērnam, rotaļu un nodarbību telpu, guļamtelpu, kas var būt apvienota ar rotaļu un nodarbību telpu, tualeti un roku mazgātni, telpu vai vietu ēdiena sagatavošanai, sadalei, uzglabāšanai, trauku mazgāšanai un uzglabāšanai, veļas mazgāšanas un gludināšanas telpu vai vietu, ja pakalpojuma sniedzējs mazgā un gludina veļu, veļas uzglabāšanas vietu un vietu bērna sporta aktivitātēm.  Ņemot vērā to, ka fiziskām personām ir atšķirīgas iespējas pakalpojuma sniegšanai paredzēto telpu nodrošināšanā (dzīvoklis vai māja), un to, ka tās drīkst pieskatīt ne vairāk kā piecus bērnus, nav nepieciešamība noteikt prasību ierīkot atsevišķu ģērbtuvi bērnu virsdrēbju glabāšanai un žāvēšanai, kā arī ierīkot skapjus vai plauktus bērnu apģērba un apavu glabāšanai, bet ir pietiekami, ja pakalpojuma sniedzējs ir ierīkojis vietu, kur var novietot un nepieciešamības gadījumā izžāvēt bērnu drēbes.  Kā arī nav nepieciešamības noteikt prasību fiziskai personai ierīkot atsevišķu tualetes telpu bērniem un pakalpojuma sniedzējam, īpaši ņemot vērā to, ka bērniem līdz trīs gadu vecumam tiek izmantoti sēdpodi. No infekcijas slimību profilakses viedokļa ir pieļaujams, ka bērni un pakalpojuma sniedzējs izmanto vienu tualetes telpu un mazgātni, nodrošinot to mazgāšanu un dezinfekciju atbilstoši higiēnas prasībām. Ja tualetē nav mazgātnes, tad pakalpojuma sniedzējam ir jānodrošina tās pieejamība bērniem citā pakalpojuma sniegšanas vietas telpā.  Ņemot vērā iepriekš minēto, noteikumi Nr.890 ir jāpapildina:  - ar 3.1punktu par prasībām (20., 31., 33., 35.punkts), kuras nepiemēro personām, kuras sniedz bērnu uzraudzības pakalpojumu savā dzīvesvietā,  - ar 20.1punktu par prasībām telpām, kuras nepieciešamas bērnu uzraudzības pakalpojuma sniegšanai fiziskas personas dzīvesvietā.  2) Tā kā noteikumu Nr.890 prasības attiecas arī uz fiziskām personām, kuras sniedz pilna laika bērnu uzraudzības pakalpojumus savā dzīvesvietā, un, kuras arī piedāvā bērniem āra aktivitātes savā teritorijā, ir jāpapildina noteikumu Nr.890 16.punkta prasības attiecībā uz teritoriju, kurā uzturas bērni, nosakot, ka:  - teritorijai jābūt ne tikai iežogotai, bet arī tīrai un sakoptai, tas nozīmē, ka atbilstoši sezonalitātei, teritorijā jābūt nopļautai zālei, savāktām nokritušām lapām un zariem, notīrītam sniegam u.tml.,  - ņemot vērā, ka fiziskas personas piedāvātajā pakalpojuma sniegšanas teritorijā var atrasties dažādas ūdenstilpes (dīķis, ezers, upe), tām jābūt iežogotām vai norobežotām, lai bērni nevarētu tām piekļūt,  - lai samazinātu bērnu traumatisma risku, teritorijā jānodrošina bērnu vecumam atbilstošu un drošu spēļu laukumu vai sporta aprīkojumu un segumu.  Patērētāju tiesību aizsardzības centra (turpmāk – PTAC) izstrādātās vadlīnijas bērnu spēļu laukumu valdītājiem/apsaimniekotājiem par drošuma prasībām bērnu spēļu laukumiem publiskai lietošanai ir pieejamas PTAC mājas lapā.    Papildus, konsultējoties ar bērnu izglītības un uzraudzības pakalpojumu sniedzējiem, esam konstatējuši, ka ir jāprecizē arī dažas prasības attiecībā uz īslaicīga pakalpojuma sniedzējiem un pakalpojuma sniedzējiem, kuri sniedz pilna laika bērnu uzraudzības pakalpojumus vai īsteno pirmsskolas izglītības programmu.  1) Ņemot vērā, ka arī īslaicīga pakalpojuma sniedzēji var piedāvāt bērniem āra aktivitātes, tad noteikumu Nr.890 prasības attiecībā uz pastaigu organizēšanu un attiecībā uz teritoriju, kurā āra aktivitātes notiek (9., [16.](http://likumi.lv/doc.php?id=260057#p16), 16.1, 16.2, 17.punkts), jāattiecina arī uz īslaicīga pakalpojuma sniedzējiem.  2) Šobrīd pirmsskolas izglītības un bērnu uzraudzības pakalpojumi aizvien vairāk tiek sniegti pielāgotās telpās, kā arī pakalpojumu sniegšanas apjoms ir dažāds (sākot no pirmsskolas izglītības iestādēm, kurās ir divpadsmit grupas, beidzot ar bērnu pieskatīšanas centriem, kurā ir tikai viena grupa), līdz ar to noteikumos Nr.890 prasītais telpu apjoms ne vienmēr ir samērīgs un nepieciešams. Lai atvieglotu situāciju pirmsskolas izglītības iestādēm un pakalpojuma sniedzējiem (izņemot fiziskās personas), kuri sniedz bērnu uzraudzības pakalpojumus, ir jāpārskata noteikumu Nr.890 20.punktā noteiktās prasības attiecībā uz telpām un jāsvītro prasības nodrošināt šādas telpas:  2.1. administrācijas telpas, jo, lai sniegtu bērnu veselībai drošu pakalpojumu nav nepieciešamas atsevišķas telpas administratīvo funkciju nodrošināšanai un prasība šādu telpu ierīkošanai ir nepamatots slogs pakalpojuma sniedzējiem;  2.2. telpas bērnu veselības aprūpei un izolācijai infekcijas slimību gadījumos**,** jo bērnu uzraudzības pakalpojuma sniedzējam obligāti nav jānodrošina bērnu veselības aprūpes pakalpojumu sniegšana uz vietas iestādē, kā arī, ja pakalpojuma sniedzējs nav paredzējis uzņemt bērnus ar infekcijas slimību pazīmēm, tad šādu telpu uzturēšana nav pamatota, izņemot pakalpojuma sniegšanas vietas, kurās bērni uzturas visu diennakti.  Taču, ja pakalpojuma sniedzējs vēlas pakalpojuma sniegšanas vietā nodrošināt ārstniecības personas pieejamību un veselības aprūpes pakalpojumu sniegšanu bērniem, tad viņš var izveidot pakalpojuma sniegšanas vietā ārstniecības kabinetu, kas jāreģistrē Veselības inspekcijas ārstniecības iestāžu reģistrā, un, kuram ir jāatbilst normatīvajiem aktiem par obligātajām prasībām ārstniecības iestādēm un to struktūrvienībām, kas noteiktas 2009.gada 20.janvāra Ministru kabineta noteikumos Nr.60 „Noteikumi par obligātajām prasībām ārstniecības iestādēm un to struktūrvienībām”.  3) Kā arī ņemot vērā, ka bērnu sporta aktivitātēm, mūzikas un sporta nodarbībām atsevišķa telpa obligāti nav nepieciešama, jo atkarībā no uzraugāmo bērnu skaita, pakalpojuma sniedzējs minētās aktivitātes var veikt arī attiecīgi pielāgotā rotaļu un nodarbību vai grupas telpā, tad noteikumos jānosaka, ka pakalpojuma sniegšanas vietā jānodrošina telpa vai vieta, kas ir pielāgota bērnu kultūras un izklaides pasākumu, mūzikas un sporta nodarbību rīkošanai.  Papildus minētajam ir nepieciešams precizēt arī vairākas noteikumos Nr.890 iekļautās prasības, kas attiecas uz visiem pakalpojuma sniedzējiem.  1) Ņemot vērā bērnu dažādo fizisko attīstību un to, ka šobrīd ir vairākas pirmsskolas izglītības iestādes un bērnu uzraudzības pakalpojumu sniegšanas vietas, kurās ir jauktās (dažāda vecuma bērnu) grupiņas, nav iespējams aprīkot pakalpojuma sniegšanas vietu ar noteikta izmēra mēbelēm. Lai neierobežotu pakalpojuma sniedzēja iespējas, pielāgot mēbeles, tai skaitā arī gultas, atbilstoši bērna vajadzībām, noteikumu Nr.890 32.punkts būtu jāprecizē, nosakot, ka pakalpojuma sniegšanas vietā bērnu lietošanai paredzētajām mēbelēm ir jābūt drošām, izgatavotām no veselībai nekaitīga materiāla, ergonomiskām un piemērotām katra bērna individuālajām vajadzībām, un jāsvītro noteikumu Nr.890 26.punkta prasības par divstāvu gultu izmatošanu un pielikuma par bērnu mēbeļu izmēriem prasības.  Lai sniegtu informatīvu atbalstu izglītības iestādēm un bērnu uzraudzības pakalpojuma sniedzējiem bērniem drošu mēbeļu iegādei, Veselības inspekcija sadarbībā ar Rīgas Stradiņa universitātes aģentūru „Darba drošības un vides veselības institūts” un PTAC, līdz 2017.gada 1.janvārim izstrādās rekomendācijas izglītības iestāžu un bērnu uzraudzības pakalpojumu vietās paredzētām mēbelēm un publicēs tās savā mājas lapā, kā arī nepieciešamības gadījumā PTAC un Veselības inspekcija sniegs konsultācijas par šiem jautājumiem. Kā arī prasības bērnu mēbeļu drošībai nosaka Latvijas nacionālā standarta statusā adaptētie Eiropas standarti, kas ir pieejami Latvijas nacionālajā standartizācijas institūcijā „Latvijas standarts”.  Ņemot vērā rekomendāciju izstrādes termiņu un to, ka pakalpojuma sniedzējiem būs nepieciešams laiks, lai piemērotu jaunās noteikumu prasības un iespējams veiktu mēbeļu nomaiņu, jaunās prasības mēbelēm stāsies spēkā 2018.gada 1.janvārī.  2) Tā kā mūsdienās ir pieejami dažādi līdzekļi sanitāro ierīču mazgāšanai un dezinfekcijai, noteikumos Nr.890 34.2.apakšpunktā noteiktā prasība – nodrošināt sēdpodu mazgāšanai dušas ar lokanu vadu, kā arī īpašas sanitāri tehniskās ierīces ar ūdens pievadu, ir novecojusi un zaudējusi savu aktualitāti, tādēļ tā ir jāsvītro no noteikumiem Nr.890.  Savukārt ņemot vērā, ka no higiēnas un infekcijas slimību viedokļa ir svarīgi, lai mazgājot vai dezinficējot sēdpodus nenotiktu apkārtējās vides piesārņošana, noteikumu 54.punkts ir jāpapildina ar prasību, ka mazgājot vai dezinficējot sēdpodus ir jāievēro higiēnas un drošības prasības.  3) Tā kā telpu vēdināšana ir viens no svarīgākajiem pasākumiem infekcijas slimību profilaksei, kā arī bērnu veselībai atbilstoša gaisa sastāva nodrošināšanai, noteikumu Nr.890 50.punkta prasības par telpu vēdināšanu ir jāpapildina ar prasībām, ka telpu vēdināšanu jānodrošina katru dienu regulāri, tajā skaitā, pirms bērnu ierašanās un pēc bērnu došanās prom no pakalpojuma sniegšanas vietas, kā arī pakalpojuma sniegšanas laikā, kad bērni neatrodas telpās (laikā, kad bērni ir āra pastaigā vai arī nodarbībās citās telpās).  4) Šobrīd noteikumu Nr.890 58.punkta prasības aizliedz bērnu veļu mazgāt mājās. Taču ņemot vērā, ka ar katru gadu palielinās bērnu skaits, kuriem ir dažāda veida alerģiskas reakcijas uz mazgāšanas līdzekļiem, un pakalpojuma sniedzējs nevar nodrošināt atsevišķu veļas mazgāšanu un piemērot atbilstošus mazgāšanas līdzekļus, būtu jāparedz izņēmuma gadījumi, kad drīkst atļaut bērna veļas mazgāšanu mājās, tādēļ no noteikumu Nr.890 58.punkta jāsvītro prasību, ka bērnu veļu aizliegts mazgāt mājās.  5) Daudzas pirmsskolas izglītības iestādes un arī bērnu uzraudzības pakalpojuma sniedzēji pašlaik nevar nodrošināt grupas un guļamtelpu platības atbilstību noteikumu Nr.890 prasībām, sakarā ar to, ka grozījumi noteikumos Nr.890 attiecībā uz telpu platībām tika veikti laikā, kad bērnu grupas bija jau izveidotas, un, lai neveidotos situācijas, ka nodrošinot atbilstošu telpu platību, no nokomplektētajām grupām ir jāatskaita bērni un bērniem tiek liegts pirmsskolas izglītības vai uzraudzības pakalpojums, noteikumu Nr.890 19.punkta prasībām attiecībā uz telpu platību ir jānosaka pārejas periods, paredzot, ka prasības attiecībā uz telpu minimālo platību uz vienu bērnu ir obligātas grupām, kas ir izveidotas pēc 2020.gada 1.janvāra (ņemot vērā, ka jaunu pirmsskolas izglītības grupu veidošana un tajās uzņemamo bērnu skaita plānošana notiek katra gada janvārī), lai pakalpojuma sniedzēji varētu izvērtēt savas iespējas uzņemt bērnu skaitu atbilstoši telpu platībai.  Ņemot vērā to, ka rudens un ziemas mēnešos bērni bieži vien ilgstoši slimo, kā arī ir citas situācijas, kad bērni ilgstoši neapmeklē pakalpojuma sniegšanas vietas, tad izvērtējot 19.punkta prasības par platību uz vienu bērnu, jāņem vērā faktisko bērnu skaitu grupā, ja ir fiksēta (piemēram, veikti pieraksti apmeklējuma uzskaites žurnālā) bērna ilgstoša prombūtne (ilgāka par diviem mēnešiem).  6) Tā kā pēc pakalpojumu sniedzēju vārdiem ir nepieciešams veikt būvniecības darbus pakalpojuma sniegšanas vietās, lai nodrošinātu noteikumu Nr.890 33. un 35.punktam atbilstošu sanitārtehnisko ierīču skaitu bērniem un personālam, tad minētajai prasībai nepieciešams noteikt pārejas periodu līdz 2020.gada 1.janvārim.  Ņemot vērā to, ka 2013./2014.mācību gada laikā Veselības ministrija (turpmāk – VM) saņēma daudz jautājumus un dažādus viedokļus no vecākiem un bērnu uzraudzības pakalpojuma sniedzējiem par prasībām pakalpojuma sniedzēja darbinieku apmācībai higiēnas jautājumos un par kārtību bērnu ar infekcijas slimību pazīmēm neuzņemšanai pakalpojuma sniegšanas vietās, lai novērstu neizpratni par minēto normu piemērošanu, ir nepieciešams precizēt šādas noteikumu Nr.890 prasības:  1) 7.punktā noteikto prasību par pakalpojumu sniegšanā iesaistīto darbinieku apmācību higiēnas jautājumos.  Tā kā šo noteikumu mērķis ir droša un kvalitatīva pakalpojuma sniegšana bērniem, ir svarīgi, lai pakalpojuma sniegšanā iesaistītajiem darbiniekiem būtu atbilstošas zināšanas un prasmes (drošības, higiēnas u.c. jautājumos) šāda pakalpojuma nodrošināšanai. Bērnu uzraudzības pakalpojumu sniegšanā var būt iesaistītas personas ar dažādu zināšanu līmeni par higiēnas prasību piemērošanu, tādēļ noteikumi nosaka, ka pakalpojuma sniedzējs var izvēlēties veidu, kādā šīs zināšanas un prasmes darbinieki iegūst (kursi, apmācības vai kāds cits veids), lai nodrošinātu droša un higiēnas prasībām atbilstoša pakalpojuma sniegšanu;  2) 13., 14. un 15.punktā noteiktās prasības par bērnu ar infekcijas slimību simptomiem neuzņemšanu pakalpojuma sniegšanas vietā un pakalpojuma sniedzēja un bērna vecāku atbildību.  Noteikumos iepriekš bija definētas infekcijas slimību pazīmes, ar kādām bērnu nedrīkst uzņemt pakalpojuma sniegšanas vietā, lai neapdraudētu citu bērnu veselību. Tomēr jāņem vērā, lai izvērtētu vai bērns ir saslimis ar infekcijas slimību vai nē, nepietiek ar vienu simptomu, piemēram, paaugstinātu ķermeņa temperatūru, izsitumiem vai klepu. Šādā veidā bērnam, kuram nav infekcijas slimība, bet ir alerģiska rakstura izsitumi, iesnas vai klepus, nepamatoti var tikt liegta iespēja apmeklēt pakalpojuma sniegšanas vietu, savukārt arī paaugstināta ķermeņa temperatūra ne vienmēr norāda uz saslimšanu ar infekcijas slimību.  Lai izvairītos no situācijām, kad balstoties uz noteikumos uzskaitītiem atsevišķiem slimību simptomiem, tiek pieņemti neatbilstoši lēmumi attiecībā uz bērnu ar infekcijas slimībām pieņemšanu vai nepieņemšanu pakalpojuma sniegšanas vietā, kā arī, lai nodrošinātu gan vecāku, gan pakalpojuma sniedzēju atbildīgu pieeju bērnu veselības stāvokļa izvērtēšanai, tika nolemts precizēt noteikumu prasības.  Lai rastu risinājumu šai situācijai, tika apzināts pediatru viedoklis un organizēta sanāksme, kurā piedalījās un izteica savu viedokli arī Rīgas Stradiņa universitātes, Pediatrijas katedras vadītāja, profesore Dace Gardovska.  Sanāksmes laikā tika nolemts, ka:  - jautājums attiecībā uz bērnu ar infekcijas slimībām uzņemšanu pirmsskolas izglītības iestādēs vai bērnu uzraudzības pakalpojumu sniegšanas vietās ir jāizvērtē diferencēti atkarībā no pakalpojuma sniedzēja iespējām. Ja pakalpojuma sniegšanas vietā, tiek nodrošināta iespēja izolēt bērnu ar infekcijas slimību pazīmēm atsevišķā telpā ar atbilstošu uzraudzību, neradot inficēšanās riskus citiem bērniem, tad ir pieļaujama šādu bērnu uzņemšana konkrētā pakalpojumu sniegšanas vietā. Ja tas nav iespējams, tad bērnus ar infekcijas slimību pazīmēm pakalpojumu sniegšanas vietā neuzņem. Savas iespējas nodrošināt bērnu aizsardzību no iespējamiem inficēšanās riskiem būtu jāizvērtē katram pakalpojuma sniedzējam individuāli;  - lai nodrošinātu vecākiem saprotamu informāciju kā rīkoties gadījumos, ja bērnam ir infekcijas slimību pazīmes, katrā pakalpojumu sniegšanas vietā jābūt izstrādātai noteiktai kārtībai, atkarībā no pakalpojuma sniedzēja iespējām un apstākļiem (ir vai nav iespēja slima bērna izolēšanai, ir vai nav uz vietas ārstniecības persona, kāda ir sadarbība ar bērna vecākiem).  Pakalpojuma sniedzējiem (izņemot fiziskās personas), kuri sniedz bērnu uzraudzības pakalpojumus vairāk par 5 bērniem, būs nepieciešams izstrādāt iekšējās kārtības noteikumus par pakalpojuma sniedzēju un vecāku rīcību bērnu infekcijas slimību gadījumos, un ar tiem savlaicīgi jāiepazīstina bērna vecāki, lai nerastos situācijas, kad slimi bērni tiek vesti uz pakalpojuma sniegšanas vietu un līdz ar to pārējie bērni tiek pakļauti infekcijas slimību riskam. Savukārt fiziskām personām, kuras sniedz pakalpojumu mazāk par 5 bērniem, pietiks ar individuālu un savlaicīgu vecāku informēšanu par infekcijas slimību pazīmēm ar kādām bērni netiks uzņemti pakalpojuma sniegšanas vietā.  Lai sniegtu atbalstu pakalpojuma sniedzējiem iekšējās kārtības noteikumu izstrādei, kā arī sniegtu visaptverošu informāciju par rīcību bērnu infekcijas slimību gadījumos, Slimību profilakses un kontroles centrs līdz 2015.gada septembrim izstrādās rekomendācijas pakalpojuma sniedzējiem, kuras ievietos savā mājas lapā, kā arī nepieciešamības gadījumā pakalpojuma sniedzēji varēs saņemt Slimību profilakses un kontroles centra speciālistu konsultācijas.  Ņemot vērā, ka iekšējās kārtības noteikumu izstrādei būs nepieciešams laiks, noteikumos Nr.890 tiks paredzēts, ka iekšējās kārtības noteikumi par pakalpojuma sniedzēju un vecāku rīcību bērnu infekcijas slimību gadījumos jāizstrādā līdz 2016.gada 1.janvārim. Līdz minēto iekšējās kārtības noteikumu izstrādei, pakalpojuma sniedzējam būs jānodrošina, ka pakalpojumu sniegšanas vietā netiek uzņemti bērni ar infekcijas slimību pazīmēm, par to savlaicīgi informējot bērnu vecākus.    Šobrīd ēdināšanu pirmsskolas izglītības iestādēs nosaka 2012.gada 13.marta Ministru kabineta noteikumu Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” (turpmāk –noteikumi Nr.172) 1.pielikums, kurā ir noteiktas ēdienkartes enerģētiskās vērtības un uztura normas pirmsskolas izglītības iestādēm, kas īsteno 12 un 24 stundu pirmsskolas izglītības programmas. Saskaņā ar spēkā esošajiem noteikumiem, bērnu uzraudzības pakalpojuma sniedzējiem, neatkarīgi no pakalpojuma veida (pilna vai nepilna), pakalpojuma sniedzēja un izglītības iestādēm, kas īsteno pirmsskolas izglītības programmas, ir jānodrošina bērnu ēdināšana atbilstoši noteikumiem Nr.172. VM ir saņēmusi iesniegumus no fiziskām personām, kas nodrošina savā dzīvesvietā bērnu uzraudzības pakalpojumus, par grūtībām, ko sagādā ēdienkaršu sastādīšana atbilstoši noteikumos Nr.172 noteiktajām enerģētiskajām un uztura normām. Fiziskām personām, lai sastādītu ēdienkarti ar enerģētiskās vērtības un uzturvielu aprēķinu katrai vecuma grupai, bieži nav atbilstošu zināšanu, izglītības un resursu. Tāpēc, lai pilnveidotu prasības attiecībā uz uztura normu un veselīga uztura principu ievērošanu atkarībā no uzraudzības pakalpojuma veida, noteikumus jāpapildina ar 37.1punktu, ka fiziskām personām, kuras savās dzīvesvietā sniedz pilna laika bērnu uzraudzības pakalpojumus, bērnu ēdināšana jānodrošina saskaņā ar veselīga uztura pamatprincipiem[[1]](#footnote-1). Kā arī jāparedz, ka noteikumu Nr.890 40., 41., 42. (izņemot ēdiena atkārtotu uzsildīšana nākamajā dienā), 43.punktā noteiktās prasības attiecībā uz ēdienkarti, ēdienu paraugiem, gatavās produkcijas ražošanu, uzglabāšanu un realizēšanu un apmācību higiēnas jautājumos atbilstoši prasībām par pārtikas apritē nodarbināto personu profesionālās kvalifikācijas prasībām nav jāpiemēro fiziskām personām, kuras savās dzīvesvietā sniedz pilna laika bērnu uzraudzības pakalpojumus. Ēdiena atkārtota sildīšana nākamajā dienā, uzglabājot pagatavotu ēdienu un atkārtoti uzsildot, ir saistīta ar patogēno mikroorganismu attīstību, kā arī pastāv risks, ka patogēnie mikroorganismi vairojoties ēdienā var izdalīt toksīnus, kurus nav iespējas iznīcināt uzsildot ēdienu mājas apstākļos. Atbilstoši Pārtikas nekaitīguma nodrošināšanas sistēmai, ēdiena vidū temperatūrai ir jābūt augstākai par 82 °C vismaz 2 minūtes, ko mājas apstākļos ne vienmēr ir iespējams sasniegt. Papildus, atkārtoti uzsildot ēdienu, tā uzturvērtība samazinās, piemēram, C vitamīns ir termolabils vitamīns un atkārtotas sildīšanas laikā tas noārdās.  Vienlaikus šādi grozījumi atvieglos pakalpojumu sniedzēju darbu un izglītojamajiem nodrošinās veselīga uztura pamatprincipiem atbilstošu uzturu. Savukārt pakalpojuma sniedzējiem (izņemot fiziskās personas), kuri sniedz bērnu uzraudzības pakalpojumu ārpus bērnu dzīvesvietas un izglītības iestādēm, kas īsteno pirmsskolas izglītības programmu, būs jānodrošina bērnu ēdināšana atbilstoši normatīvajiem aktiem par pārtikas aprites uzraudzību un normatīvajiem aktiem par uztura normām izglītības iestāžu izglītojamajiem, kā tas ir noteikts jau šobrīd.  Tāpat ir paredzēts svītrot noteikumu Nr.890 46.punktu, kas nosaka pakalpojumu sniegšanas vietās izplatīšanai aizliegto pārtikas produktu sarakstu, ņemot vērā, ka ēdināšanas pakalpojumi tiek nodrošināti atbilstoši veselīga uztura pamatprincipiem un normatīvajiem aktiem par uztura normām, kā arī pirmsskolas izglītības iestādēs un bērnu uzraudzības pakalpojuma sniegšanas vietās nav kafejnīcu, uzkodu un dzērienu automātu. Tomēr, lai nodrošinātu kvalitatīvu un uzturvielām bagātu uzturu tiks veikti grozījumi noteikumu Nr.172 1.pielikumā, t.sk. papildinot aizliegto pārtikas produktu sarakstu, pamatojoties uz noteikumu Nr.890 46.punktā minēto.  Ņemot vērā minēto, lai atrisinātu iepriekš aprakstītās problēmas un mazinātu slogu fiziskām personām, kuras sniedz pilna laika bērnu uzraudzības pakalpojumu savā dzīvesvietā, precizētu prasības īslaicīga bērnu uzraudzības pakalpojuma sniedzējiem, pārskatītu prasības attiecībā uz pakalpojuma sniedzējiem, kuri sniedz pilna laika bērnu uzraudzības pakalpojumu vai īsteno pirmsskolas izglītības programmu, kā arī, lai pārskatītu citas noteikumu Nr.890 prasības, kas nodrošinātu bērniem drošu un higiēnas prasībām atbilstoša pakalpojuma saņemšanu, VM ir sagatavojusi Ministru kabineta noteikumu projektu „Grozījumi Ministru kabineta 2013.gada 17.septembra noteikumos Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu”” (turpmāk – noteikumu projekts). |
| 3. | Projekta izstrādē iesaistītās institūcijas | Veselības inspekcija un Slimību profilakses un kontroles centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bērni, kuri apmeklē pirmsskolas izglītības iestādes un bērnu uzraudzības pakalpojumu sniegšanas vietas, viņu vecāki, pedagogi un bērnu uzraudzības pakalpojumu sniedzēji.  Pēc Izglītības kvalitātes dienesta datiem Bērnu uzraudzības pakalpojuma sniedzēju reģistrā ir reģistrēti 894 bērnu uzraudzības pakalpojuma sniedzēji (841 fiziska persona, no kurām 275 personas bērnu uzraudzības pakalpojumu veic savā dzīvesvietā).  Atbilstoši Izglītības un zinātnes ministrijas datu bāzei, 2013./2014.m.g. ir reģistrētas 617 pirmsskolas izglītības iestādes, kurās strādā 10 713 pedagogi, un, kuras apmeklē 79 191 bērnu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā noteiktās prasības uzlabos vidi pirmsskolas izglītības iestādēs un bērnu uzraudzības pakalpojumu sniegšanas vietās, nodrošinot bērniem higiēnas un drošības prasībām atbilstoša pakalpojuma sniegšanu. No vienas puses noteikumu projektā ietvertās normas atvieglos atbilstības prasības (attiecībā uz telpām u.c.) pirmsskolas izglītības iestādēm un bērnu uzraudzības pakalpojuma sniedzējiem, no otras puses dažas no prasībām, piemēram, teritorijas labiekārtošana, telpu platības nodrošināšana atbilstoši bērnu skaitam, radīs papildus izmaksas pakalpojuma sniedzējiem atbilstības prasību izpildei. Tomēr šīs prasības ir samērīgas ņemot vērā, ka tās ir svarīgas bērnu drošības un veselības nodrošināšanai pakalpojuma sniegšanas vietā. Šobrīd nav pieejama informācija, cik pirmsskolas izglītības iestāžu neatbildīs noteikumu projektā minētajām prasībām.  Noteikumu projekts atvieglos prasības fiziskām personām, kuras savā dzīvesvietā sniedz pilna laika pakalpojumus, jo uz tām vairs neattieksies prasības, piemēram, par ģērbtuvju aprīkojumu un konkrētu sanitāro ierīču skaitu pakalpojuma sniegšanas vietās. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Līdz 2016.gada 1.janvārim jāveic grozījumi:  2012.gada 13.marta Ministru kabineta noteikumu Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” 1.pielikuma 9.punktā, papildinot aizliegto pārtikas produktu sarakstu, ņemot vērā to, ka ir paredzēts svītrot noteikumu Nr.890 46.punktu.  Noteikumu projekts „Grozījumi Ministru kabineta 2012.gada 13.marta noteikumos Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”” 2014.gada 16.oktobrī tika izsludināts Valsts sekretāru sanāksmē. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publiskajai apspriešanai noteikumu projekts no 2014.gada 1.jūlija līdz 2014.gada 1.augustam tika ievietots VM mājas lapas sadaļā „Sabiedrības līdzdalība, Publiskā apspriešana”. |
| 2. | Sabiedrības līdzdalība projekta izstrādē | Projekta izstrādē piedalījās Izglītības un zinātnes ministrijas, Labklājības ministrijas, Latvijas Pašvaldību savienības, Rīgas domes Izglītības, kultūras un sporta departamenta, Rīgas Stradiņa universitātes Sabiedrības veselības fakultātes, Rīgas Stradiņa universitātes Aroda un vides medicīnas katedras, Rīgas Stradiņa universitātes Pediatrijas katedras, Jelgavas izglītības pārvaldes, Liepājas pilsētas Aukļu dienesta, Ķekavas novada pašvaldības, Mārupes novada pašvaldības, Latvijas Privāto pirmsskolu biedrības, privātās pirmsskolas izglītības iestādes "Raibā pupa", vecāku iniciatīvas grupas „Nauda seko bērnam”, biedrības „Māmiņu klubs” pārstāvji.  Šī gada 15.aprīlī un 13.maijā tika organizētas sanāksmes par noteikumu projektu un tajā iekļaujamām prasībām, kā arī vairakkārt notika elektroniska noteikumu projekta saskaņošana. Šī gada 16.septembrī tika organizēta sanāksme, kurā tika aicināti piedalīties pārstāvji no PTAC, SPKC, Jelgavas izglītības pārvaldes, Ķekavas novada pašvaldības, Latvijas privāto pirmsskolu biedrības, Mārupes novada pašvaldības un vecāku iniciatīvas grupas „Nauda seko bērnam”, lai spriestu par drošības prasībām pirmsskolas izglītības iestādēs un bērnu uzraudzības pakalpojumu sniegšanas vietās.  Attiecībā uz ēdināšanas sadaļu projekta izstrādē piedalījās Zemkopības ministrija, Pārtikas un veterinārais dienests, Izglītības iestāžu ēdinātāju asociācija, Latvijas Pārtikas uzņēmumu federācija, Latvijas Bezalkoholisko dzērienu uzņēmēju asociācija, biedrība „Latvijas Vecāku kustība”, biedrība „Vecāki par izglītību”, uztura speciālistu pārstāvošās sabiedriskās organizācijas - Latvijas Uzturzinātnes speciālistu biedrība, Latvijas Diētas ārstu asociācija,Latvijas Diētas un uztura speciālistu asociācija. |
| 3. | Sabiedrības līdzdalības rezultāti | Sabiedrība ar VM mājas lapā ievietoto noteikumu projektu varēja iepazīties un izteikt savu viedokli no 2014.gada 1.jūlija līdz 2014.gada 1.augustam. Sabiedrības priekšlikumi vai iebildumi par noteikumu projektu netika saņemti.  Izglītības iestāžu ēdinātāju asociācija, Latvijas Uzturzinātnes speciālistu biedrība, Latvijas Diētas ārstu asociācija,Latvijas Diētas un uztura speciālistu asociācija, biedrība „Latvijas Vecāku kustība” un biedrība „Vecāki par izglītību” kopumā atbalsta noteikumu projekta tālāku virzību. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija un Pārtikas un veterinārais dienests.  Pirmsskolas izglītības iestādes un bērnu uzraudzības pakalpojuma sniedzēji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiks īstenots esošu institūciju un cilvēkresursu ietvaros. |
| 3. | Cita informācija | Nav |

Anotācijas III. un V. sadaļas – projekts šīs jomas neskar.

Veselības ministrs G. Belēvičs

16.06.2015. 10:40

3951

A.Kalniņa

67876148, [astra.kalnina@vm.gov.lv](mailto:astra.kalnina@vm.gov.lv)

L.Ļaksa

67876075, [lasma.laksa@vm.gov.lv](mailto:lasma.laksa@vm.gov.lv)

1. Veselīga uztura pagatavošanai bērniem vecumā no 2 līdz 18 gadiem http://www.vm.gov.lv/lv/tava\_veseliba/veseligs\_uzturs/ [↑](#footnote-ref-1)